IMISLab/GreekWikipedia huggingface dataset:
Ορισμός

Ένας ορισμός έχει ως στόχο να περιγράψει ή να οριοθετήσει την έννοια ενός όρου (μιας λέξης ή φράσης) , δίνοντας μία δήλωση των βασικών ιδιοτήτων ή διακριτά χαρακτηριστικά της έννοιας, οντότητας ή το είδος της οντότητας που περιγράφεται με αυτόν τον όρο. Η πρόταση αυτή πρέπει να διέπεται από ακρίβεια, σαφήνεια, πληρότητα και συντομία. Μία καλή πρακτική για τη σύνταξη ενός ορισμού είναι να μην περιλαμβάνει την ίδια τη λέξη που ορίζεται, ούτε σύνθετες και παράγωγες αυτής. Ο επιστημονικός ορισμός πρέπει να ικανοποιεί τα κριτήρια της γενίκευσης, δηλαδή να καλύπτει όλες τις πτυχές της περιεχόμενης έννοιας, καθώς και της διάκρισης της έννοιας αυτής από οποιαδήποτε άλλη.

 Ο Αριστοτέλης προσπαθώντας να δημιουργήσει ένα κανονα για την δημιουργία ενος ορισμού κατέληξε σε ένα μοντέλο που ακολουθείται μεχρι σήμερα.Πίστευε οτι πρώτα πρέπει να βρεθεί το προσεχές γένος το πλησιέστερο υπερώνυμο- σύνολο εννοιών στο οποίο η οριστέα έννοια εντάσσεται. Στην συνέχεια χρειάζεται να βρεθεί η ειδοποιός διαφορά, το στοιχείο εκεινο δηλαδή που διαφοροποιεί την οριστέα έννοια απο το σύνολο των εννοιών που βρίσκονται στο προσεχές της γένος. Χαρακτηριστικό παράδειγμα της μεθόδου του είναι ο ορισμός της αρετής στα Ηθικά Νικομάχεια του (ΗΝ,Β6,14-16). Με κριτήριο τον τρόπο που ορίζεται η κάθε λέξη, ένας ορισμός μπορεί να είναι είτε αναλυτικός, είτε συνθετικός. Ο αναλυτικός ορισμός προσεγγίζει την έννοια, παραθέτοντας όλα τα χαρακτηριστικά της γνωρίσματα. Κινείται δηλαδή από το ειδικό προς το γενικό. Παράδειγμα. Τρίγωνο είναι ένα σχήμα που φέρει ακριβώς τρεις γωνίες.Ο συνθετικός ορισμός περιγράφει μία διαδικασία σχηματισμού της έννοιας από τα επιμέρους χαρακτηριστικά της. Κινείται δηλαδή από το γενικό προς το ειδικό. Παράδειγμα . Κάθε σχήμα που φέρει ακριβώς τρεις γωνίες ονομάζεται τρίγωνο.
Νοέλια

Η Νοέλια Λορένζο Μόνχε (Noelia Lorenzo Monge), γνωστή στον καλλιτεχνικό χώρο ως Νοέλια, γεννήθηκε στις 31 Αυγούστου 1979 στο Σαν Χουάν του Πουέρτο Ρίκο. Είναι ποπ τραγουδίστρια που έγινε διάσημη το 1999 μέσω του επιτυχημένου άλμπουμ Candela, που οι πωλήσεις του ξεπέρασαν τα 3 εκατομμύρια αντίτυπα και έγινε 27 φορές πλατινένιο. Στην καριέρα της έχει κατορθώσει 9 τραγούδια της να εισαχθούν στη λίστα επιτυχιών του Billboard chart. Είναι η πιο γνωστή τραγουδίστρια από την Καραϊβική και η μοναδική που έκανε διεθνή επιτυχία, μετά από την Κουβανή τραγουδίστρια Γκλόρια Εστέφαν. Είναι κόρη της δημοφιλής ηθοποιού/τραγουδίστριας Γιολάντα Μόνχε και του Αλφρέδο Λορένζο, εμπόρου Ουρουγουανής εθνικότητας.

 Ξεκίνησε να δουλεύει στο πρώτο της studio album το 1998, το οποίο κυκλοφόρησε το 1999 και είχε τίτλο το όνομά της. Από το album διεθνή επιτυχία γνώρισαν το dance hit "Candela" και το "Tú". Το 2000 κυκλοφόρησε το άλμπουμ Golpeando fuerte που έγινε πλατινένιο σε ΗΠΑ, Πουέρτο Ρίκο, Λατινική Αμερική, Ισπανία, Ιταλία και Πορτογαλία. Το τρίτο της άλμπουμ "Natural" είχε πολύ χαμηλότερη απήχηση από τα προηγούμενα. Οι επόμενες δισκογραφικές δουλειές που κυκλοφόρησαν το 2004, το 2005 και το 2007 ήταν σχετικά αποτυχημένες εμπορικά. Η Νοέλια έδειξε ενδιαφέρον από μικρή για τον χώρο της μουσικής. Ως προσωπικότητα, είναι γνωστή για τις συνεχώς εναλασσόμενες ρομαντικές της σχέσεις με celebrities. Ο χωρισμός της με τον γνωστό ράπερ Yamil προκάλεσε έντονη αίσθηση στα ΜΜΕ. Η τελευταία της σχέση ήταν με τον Μεξικανό επιχειρηματία Jorge Reynoso. Το 2007 διέρρευσε στο διαδίκτυο μία πορνογραφική ταινία μεγάλου μήκους -εν αγνοία της- με προσωπικές της στιγμές με τον πρώην σύντροφό της, η οποία είχε μεγάλη διάσταση. Οι δικαστικές εμπλοκές της και η αρνητική αντίδραση των θαυμαστών την οδήγησαν να εγκαταλείψει το χώρο μέχρι το 2011 που επέστρεψε & εγκατέλειψε οριστικά το χώρο. ΕΞΩΤΕΡΙΚΟ: 1999: Noelia (3 εκατομμύρια αντίτυπα)* 2000: Golpeando Fuerte (1 εκατομμύριο αντίτυπα) 2003: Natural (200.000 αντίτυπα) 2004: Melao (90.000 αντίτυπα) 2005: 40 Grados (40.000 αντίτυπα) 2007: Volverte a Ver (20.000 αντίτυπα) 2009: Caribbean Queen Reloaded (5.000 αντίτυπα) ΕΛΛΑΔΑ: 2001: Candela Συνολικά έχει πουλήσει πάνω από 5 εκατομμύρια αντίτυπα παγκοσμίως. Pitbull Daddy Yankee Wisin y Yandel Σακίρα Τζένιφερ Λόπεζ Ταλία Μαρκ Άντονι Γκλόρια Εστέφαν Ενρίκε Ιγκλέσιας Ρίκι Μάρτιν Selena Χουάνες Νατάλια Ορέιρο
Λάλας Ηλείας

Ο Λάλας είναι χωριό του δήμου Αρχαίας Ολυμπίας (Πρόγραμμα Καλλικράτης) στην περιφέρεια Δυτικής Ελλάδας. Αποτέλεσε επίσης έδρα του δήμου Φολόης που λειτούργησε την περίοδο 1997-2010. Ο πληθυσμός του είναι 554 μόνιμοι κάτοικοι και της ομώνυμης Τοπικής Κοινότητας είναι 636 σύμφωνα με την απογραφή του 2011.

 Στους βυζαντινούς χρόνους και κατά τον 14ο αιώνα ο Λάλας οικίστηκε από Αρβανίτες που είχαν έρθει από την Ήπειρο, μετά την ερήμωση της Πελοποννήσου. Οι κάτοικοί του πλήθυναν κατά τον Ρωσοτουρκικό πόλεμο του 1769, όταν στίφη μουσουλμάνων Αλβανών πλημμύρισαν την Πελοπόννησο. Τους κάλεσαν οι Τούρκοι για να τιμωρήσουν τους Έλληνες για τα Ορλωφικά, αλλά η ανεξέλεγκτα ληστρική δράση τους προκάλεσε την αντίδραση της Υψηλής Πύλης. Στάλθηκε στον Μοριά ο πασάς Χασάν Τζεσαερλής, ο οποίος, με τη βοήθεια και Ελλήνων κλεφτών, τους έδιωξε από την ύπαιθρο. Όσοι γλίτωσαν, κατέφυγαν στον Λάλα και συνέβαλλαν στην παντοδυναμία των μουσουλμάνων Αλβανών (κοινώς «Τουρκαλβανών») στην περιοχή μέχρι την ήττα τους από τους επαναστατημένους Ελληνες τον Ιούνιο του 1821 και την εγκατάλειψη του πλούσιου χωριού τους. Τις παραμονές της Επανάστασης, υπολογίζεται ότι ζούσαν στο Λάλα περίπου 1.000 οικογένειες μουσουλμάνων Λαλαίων. Οι εύποροι Λαλαίοι Αλβανοί ήταν διάσημοι και για την χρήση των όπλων. Εκαναν επιδρομές σε χωριά και κάποιες φορές φάνηκαν χρήσιμοι στην πάταξη και δίωξη των κλεφτών, κυρίως της βορειοδυτικής Πελοποννήσου. Μάχη του Λάλα Αποτελέσματα της Απογραφής Πληθυσμού-Κατοικιών 2011 που αφορούν στο Μόνιμο Πληθυσμό της Χώρας, Εφημερίδα της Κυβερνήσεως της Ελληνικής Δημοκρατίας, τχ. 2ο, φ. 3465 (28 Δεκεμβρίου 2012) Μεγάλη Στρατιωτική και Ναυτική Εγκυκλοπαιδεία, Κ - Μ. Αθήναι: Έκδοσις Μεγάλης Στρατιωτικής και Ναυτικής Εγκυκλοπαιδείας. σελ. 314. Ανακτήθηκε στις 23 Σεπτεμβρίου 2009. Ε.Ε.Τ.Α.Α. - Διοικητικές μεταβολές Λάλα Ηλείας, eetaa.gr. Ανακτήθηκε: 08/09/2016. Ε.Ε.Τ.Α.Α. - Διοικητικές μεταβολές Κοινότητας Λάλα Ηλείας, eetaa.gr. Ανακτήθηκε: 08/09/2016.
Κάστρο Λεύκτρου

Το Κάστρο Λεύκτρου, επίσης γνωστό ως Κάστρο Γιστέρνας ή Μπωφόρ (γαλλικά: Βeaufort), ήταν οχυρωματικό έργο της Φραγκοκρατίας στη (δυτική) Μεσσηνιακή Μάνη, παρά το σημερινό χωριό Στούπα Μεσσηνίας, χτισμένο σε μικρό παραθαλάσσιο λόφο στους νοτιοδυτικούς πρόποδες του Ταΰγετου, που σήμερα σώζονται μόνο ερείπιά του.

 Στην αρχαιότητα στον λόφο αυτό είχε χτιστεί η ακρόπολη του αρχαίου Λεύκτρου. Κατά την Φραγκοκρατία πάνω στο αρχαίο τείχος της ακρόπολης χτίστηκε το εν λόγω κάστρο, εξ ου και η ελληνική ονομασία του. Το κάστρο αυτό έκτισε στη δεκαετία του 1250 ο πρίγκιπας Γουλιέλμος Β΄ Βιλλεαρδουίνος (1245-1278), ηγεμόνας του τότε Πριγκιπάτου της Αχαΐας, κατά προτροπή των Ζυγιωτών του Ταϋγέτου, θεωρώντας το προσωπική του κτήση, όπως και την Καλαμάτα, στα πλαίσια των προσπαθειών του αφενός να προσοικειωθεί, αφετέρου και να ελέγχει τους ατίθασους Μανιάτες που μη έχοντας πόρους ζωής συνήθιζαν να κατατάσσονται στο βυζαντινό στρατό, όπως και οι Τσάκωνες. Αναφέρεται μάλιστα ότι ο πρίγκιπας για την ανέγερση του Μπω-φόρ, όπως το ονόμασε, είχε καλέσει Ενετό μηχανικό από την Κορώνη. Παρά ταύτα τούτο αν και φέρεται να έπαιξε σημαντικό ρόλο στον έλεγχο των Μηλιγγών και των Τσακώνων παρέμεινε υπό την κυριαρχία του για μικρό διάστημα. μετά την ιστορική μάχη της Πελαγονίας όπου συνελήφθη ο Βιλλαρδουΐνος και στη συνέχεια ο Αυτοκράτορας Μιχαήλ Η΄ Παλαιολόγος ανέκτησε την Κωνσταντινούπολη και κατέλυσε την Λατινική Αυτοκρατορία, όπου γρήγορα απελευθερώθηκε και η Λακωνία και το κάστρο Λεύκτρου το 1262 πέρασε στους Μανιάτες, συμμάχους των Βυζαντινών. Όταν το 1304 οι βυζαντινοί επιτέθηκαν και πολιορκούσαν το Κάστρο Μπωφόρ στα Λεύκτρα. Τότε ο Ιωάννης Α΄ Βαρώνος-αρχεπίσκοπος Πάτρας μαζί με τον βαρώνο της Αρκαδίας Νικόλαο Μαύρο, της Βοστίτσας Ούγου Β΄ και της Χαλανδρίτσας Γεώργιο Γκίζι μάζεψαν μεγάλο στρατό και επιτέθηκαν στους βυζαντινούς που πολιορκούσαν το κάστρο. Έπειτα από σκληρή μάχη τους ανάγκασαν να λύσουν την πολιορκία. Το κάστρο καταλήφθηκε από το Δεσποτάτο του Μυστρά στα τέλη του 14ου αιώνα ενώ αργότερα περνά στον Κωνσταντίνο Παλαιολόγο, κάτι που μπορεί να συνδέεται με αναφορές των ντόπιων σε «κάστρο του Μαρμαρωμένου Βασιλιά». Το 1458 το κατέλαβαν οι Τούρκοι. Νεώτερον Εγκυκλοπαιδικόν Λεξικόν Ηλίου" τ.12ος, σ.924 Υπουργείο Πολιτισμού , Κάστρο Λεύκτρου Αρχειοθετήθηκε 2016-03-05 στο Wayback Machine., ανακτήθηκε 15 Μαΐου 2013 Δήμος Ανατολικής Μάνης, Βυζαντινή περίοδος – Φραγκοκρατία, ανακτήθηκε 15 Μαΐου 2013 Στέφανου Θωμοπούλου, Ιστορία της Πόλεως Πατρών από των αρχαιοτάτων χρόνων μέχρι του 1821, Τόμος Α΄, επιμέλεια Βασίλειου Λάζαρη, Αχαϊκές εκδόσεις, Πάτρα 1998, ISBN 960-7960-4 Ιστορία της Φραγκοκρατίας εν Ελλάδι (1204-1566) / Ουΐλλιαμ Μίλλερ, μετάφρ. Σπυρ. Π. Λάμπρου, μετά προσθηκών και βελτιώσεων, Εν Αθήναις Ελληνική Εκδοτική Εταιρεία, 1909-1910, σελίδα 270
Κιτριές Μεσσηνίας

Οι Κιτριές είναι παραθαλάσσιο ιστορικό χωριό της Μεσσηνίας, ή Μεσσηνιακής Μάνης, που υπαγόταν παλαιότερα στην επαρχία Οιτύλου του Νομού Λακωνίας. Βρίσκεται στο ΒΑ μυχό του Μεσσηνιακού Κόλπου, απέχοντας από την Καλαμάτα 15 χλμ. νοτιοανατολικά. Σήμερα υπάγεται στη τοπική κοινότητα Δολών Μεσσηνίας και αριθμεί περί τους 100 κατοίκους. Το 1928 αριθμούσε 53 κατοίκους.

 Με την ονομασία Κιτριές φέρεται επίσης όλη η χερσόνησος, που αποτελεί απόληξη του υπερκείμενου ανατολικά όρους Κεφάλι ή Κεφαλοβούνι σχηματίζοντας δύο αμφίδυμους όρμους, βόρεια τον ομώνυμο όρμο των Κιτριών και νότια την κόλπωση της Καρδαμύλης. Επί της άκρας της χερσονήσου φέρεται ο ομώνυμος "φάρος των Κιτριών" που ιδρύθηκε το 1882, με εστιακό ύψος από επιφάνεια θάλασσας 31 μέτρα και που εξέπεμπε αρχικά μία λευκή αναλαμπή ανά 30 δευτερόλεπτα σε εμβέλεια (φωτοβολία) τα 16 μίλια. Κατά το Β' Π.Π. υπέστη ζημίες οι οποίες αργότερα αποκαταστάθηκαν πλην όμως με την κατασκευή του λιμένος της Καλαμάτας κατέστη υποδεέστερος σε φωτοβολία. Σήμερα έχει αυτοματοποιηθεί λειτουργώντας με ηλιακή ενέργεια. Επί τουρκοκρατίας οι Κιτριές αποτελούσαν την έδρα των Μπέηδων της Μάνης και ήταν ο σημαντικότερος λιμένας του Μεσσηνιακού Κόλπου, επίνειο της Ζαρνάτας, από τον οποίο πραγματοποιούνταν το εισαγωγικό και εξαγωγικό εμπόριο της ευρύτερης περιοχής. Στις Κιτριές συντάχθηκε το ομώνυμο ιστορικό "Σύμφωνο των Κιτριών", το 1819, με το οποίο οι μεγάλες οικογένειες των Μαυρομιχαλαίων (Μαυρομιχάληδες), Γρηγοράκηδων (Γρηγοριάνοι) και Τρουπάκηδων υποσχέθηκαν μεταξύ τους ειρήνη, ομόνοια και ένωση των δυνάμεών τους στην επερχόμενη επανάσταση του 1821. Επίσης εδώ τον Μάρτιο του 1821 ο Πετρόμπεης Μαυρομιχάλης ανέλαβε αρχηγός των σπαρτιατικών δυνάμεων, μετά από απόφαση που έλαβαν οι συγκεντρωθέντες οπλαρχηγοί και καπεταναίοι. Στη δε ιστορική εκκλησία των Αγίου Κωνσταντίνου και Ελένης, το 1825, ο Μητροπολίτης Ζαρνάτας Γαβριήλ Φραγκούλης χειροτόνησε αντικανονικά τέσσερις επισκόπους σε χηρεύουσες επισκοπές της περιοχής Μάνης, που αργότερα όμως καταργήθηκαν. Εκκλησιαστικά σήμερα υπάγεται στην Αρχιερατική Περιφέρεια τ. Δήμου Αβίας της Ιεράς Μητροπόλεως Γυθείου και Οιτύλου Μεγάλη Ελληνική Εγκυκλοπαίδεια τ. ΙΔ΄, σ. 469
Άρμεγμα

Άρμεγμα ή άμελξη είναι η πράξη της εξαγωγής γάλακτος από τους μαστικούς αδένες ενός ζώου, συνήθως αγελάδας, προβάτου, κατσίκας ή νεροβούβαλου και σπανιότερα καμήλας, αλόγου και γαϊδάρου. Απαιτείται το ζώο να κυοφορεί ή να ήταν προσφάτως έγκυο. Το άρμεγμα μπορεί να γίνει είτε χειρωνακτικά είτε με μηχάνημα. Για να μπορεί να αρμεχτεί ένα ζώο θα πρέπει να τεθεί σε λειτουργία το αντανακλαστικό καθόδου του γάλακτος. Για το λόγο αυτό, θα πρέπει το ζώο να είναι ήρεμο και να μην υπάρχουν ερεθίσματα που του προκαλούν αγωνία και φόβο.

 Το άρμεγμα με το χέρι ήταν για αιώνες ο μοναδικός τρόπος λήψης του γάλατος. Γίνεται με εφαρμογή πίεσης στη θηλή του μαστού και τράβηγμά του προς τα κάτω, με το γάλα να συγκεντρώνεται σε κάποιο δοχείο (καρδάρα ή καρδάρι). Σήμερα, το άρμεγμα, τουλάχιστον στις ανεπτυγμένες χώρες, πραγματοποιείται σχεδόν αποκλειστικά με τεχνικά μέσα. Οι πρώτες απόπειρες για αντικατάσταση του χειρωνακτικού αρμέγματος με τη μηχανική άμελξη έγιναν κατά τη δεκαετία του 1930. Το άρμεγμα με τα σύγχρονα μηχανήματα επιτυγχάνεται με την εφαρμογή πίεσης και αναρρόφησης στη θηλή του μαστού, πράγμα που δε διαφέρει σημαντικά από το φυσικό θηλασμό.Τα βασικά πλεονεκτήματα του μηχανικού αρμέγματος σε σχέση με αυτό που γίνεται με τα χέρια είναι τα εξής: Ανεξαρτητοποιεί την εργασία από την ικανότητα ή τη διάθεση του αμελκτή Μειώνει την πιθανότητα μόλυνσης του γάλακτος Θήλαστρο Άρμεγμα φεγγαριού
Σεβάκ Καναγκιάν

Ο Σεβάκ Καναγκιάν (Αρμένικα: Սևակ Խանաղյան, Ρωσικά: Севак Ханагян; γ. 28 Ιουλίου 1987) είναι Ρωσο-Αρμένιος τραγουδιστής και τραγουδοποιός. Ο Καναγκιάν έγινε γνωστός καθώς συμμετείχε στην τέταρτη σεζόν του The Voice της Ρωσίας το 2015 και μετά συμμετείχε και κέρδισε την έβδομη σεζόν του X-Factor της Ουκρανίας την επόμενη χρονιά. Το 2017, στην τρίτη του χρονιά είναι coach στο The Voice της Αρμενίας. Εκπροσώπησε την Αρμενία στη Eurovision 2018 με το τραγούδι "Qami". Συγκέντρωσε 79 πόντους στον πρώτο ημιτελικό.

 Ο Khanagyan γεννήθηκε στις 28 Ιουλίου 1987 στο Metsavan, ένα μικρό χωριό στην επαρχία Lori. Όταν ήταν στην έβδομη τάξη, η οικογένεια έφυγε από την Αρμενία και μετακόμισε στο Κουρσκ στη Ρωσία. Συνέχισε να σπουδάζει μουσική στη Μόσχα και αποφοίτησε με πτυχίο το 2014. Το 2015, ο Khanagyan διαγωνίστηκε στην πρώτη σεζόν της Glavnaya Stsena, της ρωσικής έκδοσης του "Χ Factor". Έγινε καθοδηγητής από τον Maxim Fadeev, αλλά αποκλείστηκε στα προημιτελικά. Αργότερα εκείνο το έτος άρχισε να συμμετέχει στην εποχή τέσσερα της φωνής της Ρωσίας. Προσχώρησε στην ομάδα της Πολίνα Γκαγκάρινα αλλά αποκλείστηκε στον γύρο των νοκ-άουτ. Την επόμενη χρονιά, ο Khanagyan εγκατέλειψε τη Ρωσία για να ανταγωνιστεί στην έβδομη σεζόν του τάλεντ σόου X-Factor Ουκρανίας. Σε όλη τη διάρκεια της παράστασης, είχε δάσκαλο τον Anton Savlepov και κέρδισε τον διαγωνισμό. Μετά την επιτυχία του στην X-Factor Ουκρανία, ο Khanagyan επέστρεψε στην πατρίδα του στην Αρμενία και έγινε προπονητής στην τρίτη σεζόν της φωνής της Αρμενίας. Το 2017, επιβεβαιώθηκε ως ανταγωνιστής στο Depi Evratesil 2018 με το τραγούδι "Qami". Συμμετείχε στον δεύτερο ημιτελικό στις 21 Φεβρουαρίου 2018 και κέρδισε τον διαγωνισμό στις 25 Φεβρουαρίου. Τώρα θα εκπροσωπήσει την Αρμενία στον Διαγωνισμό Τραγουδιού της Eurovision 2018. Σελίδα στο Instagram Κανάλι στο YouTube Σελίδα στο VKontakte
Επαρχία Άργους

Η επαρχία Άργους ήταν μία από τις τρεις επαρχίες του νομού Αργολίδας. Έδρα της ήταν το Άργος. Καταλάμβανε το βόρειο τμήμα του νομού και συνόρευε με τις επαρχίες Ναυπλίας στα νότια και τον νομό Κορινθίας στα βόρεια.

 Δημιουργήθηκε αρχικά με τη διοικητική διαίρεση του 1833, ως μία από τις έξι επαρχίες του νομού Αργολίδας και Κορινθίας. Καταργήθηκε στην συνέχεια με τη διοικητική διαίρεση του 1836, η οποία κατήργησε προσωρινά το νομαρχιακό σύστημα, και επανασυστάθηκε το 1848. Παρέμεινε με την αρχική της μορφή μέχρι την τελική της κατάργηση, το 1997, που ήταν αποτέλεσμα του Σχεδίου Καποδίστριας. Στην περιοχή που καταλάμβανε η πρώην επαρχία συγκροτήθηκαν με το σχέδιο Καποδίστριας οι δήμοι Άργους, Νέας Κίου, Λέρνας, Μυκηναίων, Κουτσοποδίου, Λυρκείας και οι κοινότητες Αλέας και Αχλαδοκάμπου. Με το σχέδιο Καλλικράτης, που ακολούθησε το σχέδιο Καποδίστριας, τα εδάφη της επαρχίας απετέλεσαν πάλι αυτοδιοικούμενη μονάδα ως Δήμος Άργους - Μυκηνών.
Ντογάν Τουρκ Μπιρλιγί

Η Ντογάν Τουρκ Μπιρλιγί (τουρκικά: Doğan Türk Birliği) είναι τουρκοκυπριακή ομάδα με έδρα την Κερύνεια. Αρχική έδρα της ομάδας ήταν η Λεμεσός αλλά μετά την τουρκική εισβολή στην Κύπρο μετακινήθηκε στη Βόρεια Κύπρο. Αρχικά συμμετείχε στις διοργανώσεις της Κυπριακής Ομοσπονδίας Ποδοσφαίρου (ΚΟΠ) έχοντας 2 συμμετοχές στη Β΄ κατηγορία Κύπρου. Μετά την αποχώρηση των τουρκοκυπριακών ομάδων από την ΚΟΠ εντάχθηκε στην Τουρκοκυπριακή Ποδοσφαιρική Ομοσπονδία, στις διοργανώσεις της οποίας συμμετέχει μέχρι σήμερα.

 Αρχικά η ομάδα είχε ως έδρα τη Λεμεσό, πόλη στην οποία ιδρύθηκε το 1938. Στα ελληνικά ήταν γνωστή και με την ονομασία Τουρκική Λέσχη Λεμεσού. Μετά την τουρκική εισβολή και το διαχωρισμό Ελληνοκυπριών και Τουρκοκυπρίων το 1974, μετακινήθηκε στην Κερύνεια. Το όνομα της ομάδας στα ελληνικά σημαίνει «Γεννηθείσα Τουρκική Ενότητα». Πριν το 1955 συμμετείχε στις διοργανώσεις της Κυπριακής Ομοσπονδίας Ποδοσφαίρου (ΚΟΠ). Συμμετείχε στο πρωτάθλημα Β΄ κατηγορίας 1953-54 και στο πρωτάθλημα Β΄ κατηγορίας 1954-55 όπου κατέλαβε την τρίτη θέση του ομίλου της.Το 1955 οι τουρκοκυπριακές ομάδες αποχώρησαν από την ΚΟΠ (αφότου αναστάλθηκε από την ΚΟΠ προσωρινά η συμμετοχή τους στις διοργανώσεις της ώστε να αποτραπεί ο κίνδυνος πρόκλησης επεισοδίων στα στάδια μεταξύ Ελληνοκυπρίων και Τουρκοκυπρίων, καθώς οι σχέσεις των δύο κοινοτήτων ήταν τεταμένες λόγω του αγώνα της ΕΟΚΑ) και ίδρυσαν δική τους ομοσπονδία. Από τότε η Ντογάν Τουρκ Μπιρλιγί συμμετέχει στις διοργανώσεις της Τουρκοκυπριακής Ποδοσφαιρικής Ομοσπονδίας. 1Η Β΄ κατηγορία ήταν χωρισμένη σε δύο ομίλους. Η Ντογάν Τουρκ Μπιρλιγί συμμετείχε στον όμιλο Λεμεσού-Πάφου.2Η Β΄ κατηγορία ήταν χωρισμένη σε τρεις ομίλους. Η Ντογάν Τουρκ Μπιρλιγί στον όμιλο Λεμεσού-Πάφου. Στις διοργανώσεις της Τουρκοκυπριακής Ποδοσφαιρικής Ομοσπονδίας:Πρωταθλήματα (7): 1956, 1957, 1959, 1991, 1992, 1994, 2010 Κύπελλα (2): 1978, 2012 Πρωταθλήματα Β΄ κατηγορίας (3): 1986, 1998, 2009 Ποδόσφαιρο στην Κύπρο Ντογάν Τουρκ Μπιρλιγί, επίσημος λογαριασμός στο Facebook.
Αλέξανδρος Ζαρκάδας

Ο Αλέξανδρος Ζαρκάδας (1931 - 13 Ιουνίου 2014) ήταν αντιστράτηγος του ελληνικού Στρατού Ξηράς με συμμετοχή στον αντιδικτατορικό αγώνα. Μεταπολιτευτικά διετέλεσε νομάρχης Κέρκυρας και πρόεδρος του Οργανισμού Λιμένος Πειραιώς (ΟΛΠ).

 Γεννήθηκε το 1931 στο Μαρούσι, όπου και μεγάλωσε. Αποφοίτησε από τη Στρατιωτική Σχολή Ευελπίδων το 1953 ως ανθυπολοχαγός του Πυροβολικού. Ως αξιωματικός, ήταν από τους πρωτοπόρους της Αεροπορίας Στρατού (τότε ΕΠΑΡ). Υπηρέτησε στην Κύπρο το 1964 στις εκκαθαρίσεις τουρκοκυπριακών θυλάκων, μαζί με τον Σπύρο Μουστακλή.Το 1967 ήταν από τους πρώτους αξιωματικούς που αποστράτευσαν οι χουντικοί μετά την επικράτησή τους. Συμμετείχε στην αντιστασιακή οργάνωση «Ελεύθεροι Έλληνες», συνελήφθη και φυλακίστηκε για τέσσερα χρόνια.Μετά την αποκατάσταση της δημοκρατίας, ο Αλέξανδρος Ζαρκάδας διετέλεσε διαδοχικά, από το 1974 ως το 1979, νομάρχης Σάμου, Αιτωλοακαρνανίας και Κοζάνης, ενώ το 1981 ήταν υποψήφιος βουλευτής με το ΠΑΣΟΚ, χωρίς να εκλεγεί. Στη συνέχεια διετέλεσε πρόεδρος του ΟΛΠ (1982-1985) και νομάρχης Κέρκυρας (1993-1995).Πέθανε τον Ιούνιο του 2014.
Κόπα Λιμπερταδόρες 2015

Το Κόπα Λιμπερταδόρες 2015 είναι το 56ο πρωτάθλημα πρωταθλητριών ομάδων ποδοσφαίρου της Λατινικής Αμερικής. Ξεκίνησε στις 3 Φεβρουαρίου 2015 και έληξε στις 5 Αυγούστου 2015. Η Ρίβερ Πλέιτ από την Αργεντινή αναδείχθηκε πρωταθλήτρια Λατινικής Αμερικής για τρίτη φορά στην ιστορία της επικρατώντας σε διπλό τελικό της Τίγρες ΟΑΝΛ από το Μεξικό ενώ κέρδισε αυτόματα και τη συμμετοχή της στο Κόπα Λιμπερταδόρες 2016.

 Η νικήτρια του Κόπα Σουδαμερικάνα 2014 δικαιούται μια θέση στη διοργάνωση. Ωστόσο, η χώρα της νικήτριας ομάδας του Κόπα Σουδαμερικάνα δεν εξασφαλίζει μια επιπλέον θέση. Η νικήτρια του Κόπα Σουδαμερικάνα εξασφαλίζει τη χαμηλότερη θέση που ήδη δικαιούται η χώρα της εάν δεν έχει προκριθεί στο Κόπα Λιμπερταδόρες μέσω του εθνικού πρωταθλήματος της χώρας. Η κλήρωση της διοργάνωσης διεξήχθη στις 2 Δεκεμβρίου 2014 στην πόλη Λούκε της Παραγουάης. Στον πρώτο γύρο της διοργάνωσης, 12 ομάδες κληρώθηκαν σε έξι ζευγάρια, τα οποία περιλαμβάνουν μία ομάδα από τον όμιλο επιλογής 1 και μία από τον όμιλο επιλογής 2. Οι ομάδες που προέρχονται από τον δεύτερο όμιλο επιλογής φιλοξένησαν τον πρώτο αγώνα από σύνολο δύο αγώνων. Το πόσο μακριά έφτασαν οι ομάδες κάθε εθνικής ομοσπονδίας στην προηγούμενη διοργάνωση έπαιξε ρόλο στη σειρά της κλήρωσης. Στο δεύτερο γύρο, 32 ομάδες κληρώθηκαν σε οκτώ ομίλους των τεσσάρων ομάδων ο καθένας περιλαμβάνοντας μία ομάδα από κάθε ένα από τα γκρουπ δυναμικότητας (όμιλοι επιλογής). Ομάδες προερχόμενες από τους ομίλους επιλογής 1 και 2 δεν μπορούν να κληρωθούν στον ίδιο όμιλο. Ωστόσο, μία νικήτρια ομάδα του πρώτου γύρου που δεν είχε ενταχθεί ακόμα, την ημέρα της κλήρωσης, σε κάποιο γκρουπ δυναμικότητας (όμιλο επιλογής) του δεύτερου γύρου, μπορεί δυνητικά να κληρωθεί στον ίδιο όμιλο με μια ομάδα προερχόμενη από την ίδια εθνική ομοσπονδία. Χρονική διάρκεια της διοργάνωσης: 3 Φεβρουαρίου 2015 έως 5 Αυγούστου 2015. Όλες οι αναγραφόμενες ημερομηνίες είναι αφορούν ημέρα Τετάρτη, αλλά θα γίνουν αγώνες ημέρες Τρίτη και Πέμπτη ωστόσο. Θα υπάρξει επίσης δίμηνη διακοπή της διοργάνωσης ανάμεσα στα προημιτελικά και τα ημιτελικά εξαιτίας του Κόπα Αμέρικα 2015. Σε όλες τις περιπτώσεις, η πρώτη ομάδα που αναφέρεται για κάθε αγώνα έδωσε τον πρώτο αγώνα εντός έδρας. Σε όλες τις περιπτώσεις, η πρώτη ομάδα που αναφέρεται για κάθε αγώνα έδωσε τον πρώτο αγώνα εντός έδρας. Σε όλες τις περιπτώσεις, η πρώτη ομάδα που αναφέρεται για κάθε αγώνα έδωσε τον πρώτο αγώνα εντός έδρας. Οι τελικοί διεξάγονται σε δύο αγώνες, με την ομάδα που είχε την υψηλότερη θέση στην κατάταξη να δίνει το δεύτερο αγώνα ως γηπεδούχος. Αν υπάρξει ισοβαθμία στους βαθμούς και στη διαφορά τερμάτων στο τέλος του δεύτερου αγώνα, δεν εφαρμόζεται ο κανόνας του εκτός έδρας γκολ και οι δύο ομάδες παίζουν παράταση μισής ώρας. Αν και στο τέλος της παράτασης οι ομάδες είναι ισόπαλες, ο τίτλος κρίνεται στη διαδικασία των πέναλτι. Επίσης, σε περίπτωση που ομάδα από το Μεξικό προκριθεί στον τελικό της διοργάνωσης ο πρώτος τελικός θα διεξαχθεί στην έδρα της. Το Κόπα Λιμπερταδόρες στην επίσημη ιστοσελίδα της CONMEBOL
Battle Cry (άλμπουμ των Judas Priest)

Battle Cry είναι ο τίτλος του ζωντανά ηχογραφημένου άλμπουμ και DVD του χέβι μέταλ συγκροτήματος Judas Priest, ο οποίος κυκλοφόρησε στις 25 Μαρτίου του 2016 μέσω της "Epic Records". Η ηχογράφηση του άλμπουμ πραγματοποιήθηκε στην εμφάνιση των Judas Priest στο "Wacken Open Air" την 1 Αυγούστου 2015, κατά τη διάρκεια της περιοδείας για την προώθηση του άλμπουμ "Redeemer of Souls". Το "Battle Cry" μπήκε στους καταλόγους επιτυχιών μερικών ευρωπαϊκών χωρών, φθάνοντας μέχρι το Top-40 στη Γερμανία, την Αυστρία και την Ελβετία.

 (Intro) Battle Cry (Halford, Tipton, Faulkner) - 0:32 Dragonaut (Halford, Tipton, Faulkner) - 4:12 Metal Gods (Halford, Tipton, Downing) - 4:13 Devil's Child (Halford, Tipton, Downing) - 5:18 Victim Of Changes (Halford, Downing, Tipton, Atkins) - 8:58 Halls of Valhalla (Halford, Tipton, Faulkner) - 6:07 Redeemer of Souls (Halford, Tipton, Faulkner) - 4:10 Beyond the Realms of Death (Halford, Binks) - 7:01 Jawbreaker (Halford, Tipton, Downing) - 4:05 Breaking the Law (Halford, Tipton, Downing) - 2:47 Hell Bent For Leather (Tipton) - 4:26 The Hellion (Halford, Tipton, Downing) - 0:36 Electric Eye (Halford, Tipton, Downing) - 4:36 You've Got Another Thing Coming (Halford, Tipton, Downing) - 11:02 Painkiller (Halford, Tipton, Downing) - 7:25 Battle Cry (άλμπουμ) Επίσημη κυκλοφορία: 25 Μαρτίου 2016 Η σύνθεση του συγκροτήματος κατά την ηχογράφηση του "Battle Cry" είχε την εξής μορφή: Ρομπ Χάλφορντ - φωνητικά Γκλεν Τίπτον - κιθάρα Ρίτσι Φόλκνερ - κιθάρα Ίαν Χιλ - μπάσο Σκοτ Τράβις - τύμπανα Battle Cry - Judas Priest | Songs, Reviews, Credits | AllMusic Judas Priest - Battle Cry (Live) - Metal Storm Judas Priest - Battle Cry - Encyclopaedia Metallum
Αγιά Νάξου

Η Αγιά είναι οικισμός της Νάξου. Διοικητικά υπάγεται στην τοπική κοινότητα Κορωνίδος, της δημοτικής ενότητας Δρυμαλίας, του δήμου Νάξου και Μικρών Κυκλάδων, της περιφερειακής ενότητας (πρώην νομού) Νάξου, στην περιφέρεια Νοτίου Αιγαίου, σύμφωνα με το πρόγραμμα Καλλικράτης. Πρίν το πρόγραμμα Καλλικράτης και το σχέδιο Καποδίστριας, ανήκε στην επαρχία Νάξου του νομού Κυκλάδων, στο γεωγραφικό διαμέρισμα Νήσων Αιγαίου Πελάγους.

 Η Αγιά είναι ημιορεινός οικισμός στο βόρειο τμήμα της Νάξου. Βρίσκεται λίγο πριν το βορειότερο άκρο του νησιού και λίγο πάνω από τον όρμο Κυράς Λιμενάρι, στη βορειοδυτική πλευρά του όρους Κόρωνος και πάνω στην επαρχιακή οδό που συνδέει το λιμάνι της Νάξου με τα χωριά της ανατολικής πλευράς από την παραλιακή πρόσβαση, σε μέσο σταθμικό υψόμετρο 240. Απέχει περίπου 28 χλμ. ΒΑ. της Χώρας. (Πηγές: Το 1928, στην απογραφή έχουμε αναγνώριση του οικισμού. Το 1940, στην απογραφή ο οικισμός καταργείται. Το 1951, στην απογραφή ο οικισμός επαναναγνωρίζεται μετά την κατάργησή του το 1940 και προσαρτάται στην κοινότητα Κορωνίδος με έδρα τον οικισμό Κορωνίδα. Το 1997, με την εφαρμογή του προγράμματος Καποδίστριας (νόμος 2539/97), η κοινότητα της Κορωνίδας καταργείται και ο οικισμός της Αγιάς προσαρτάται στο Δήμο Δρυμαλίας με έδρα τον οικισμό του Χαλκείου. Συγκεκριμένα, με το πρόγραμμα Καποδίστριας υπαγόταν στο Δημοτικό Διαμέρισμα Κορωνίδας, του Δήμου Δρυμαλίας, του νομού Κυκλάδων, στο γεωγραφικό διαμέρισμα Νήσων Αιγαίου Πελάγους. Το 2010, με την εφαρμογή του προγραμματος Καλλικράτης (νόμος 3852/2010), καταργείται ο Δήμος Δρυμαλίας και ο οικισμός της Αγιάς προσαρτάται στο νεοσύστατο δήμο Νάξου & Μικρών Κυκλάδων.Σήμερα, μετά τη τελευταία μεταβολή του 2010 (πρόγραμμα Καλλικράτης), αποτελεί μαζί με τους οικισμούς Απόλλωνα ( 129 κ.), Κάμπο ( 31 κ.), Κορωνίδα (Κωμιακή 279 κ.), Μυρίση (55 κ.), Ταξιάρχη ( 22 κ.), Φαρακλό ( 5 κ.) και Χίλια Βρύση ( 42 κ.) την τοπική κοινότητα Κορωνίδος ( 594 κ.). Η τ.κ. Κορωνίδος υπάγεται στη δημοτική ενότητα Δρυμαλίας, του δήμου Νάξου και Μικρών Κυκλάδων, της περιφερειακής ενότητας Νάξου (του πρώην νομού Κυκλάδων), στην περιφέρεια Νοτίου Αιγαίου. Ο φερώνυμος ερειπωμένος Πύργος της Αγιάς, με θαυμάσια θέα στο Αιγαίο Πέλαγος Οι μικρές παραλίες της Ιτώνας και του Μελινού, στους αντίστοιχους ορμίσκους Το πανηγύρι της Παναγίας κατά το Δεκαπενταύγουστο Εγκυκλοπαίδεια Πάπυρος Λαρούς Μπριτάνικα, 1978, 2006 Εγκυκλοπαίδεια Πάπυρος Λαρούς, εκδ. 1963 Εγκυκλοπαίδεια Δομή, 2002-4 Οργανισμός εκδόσεων «Ελλάδα», χάρτες (Βαρελάς) Χάρτες «ROAD» (Νάξος 1:40.000) Περιοδικό «Διακοπές», εκδ. Δ.Ο.Λ., 2010 Google Earth eetaa.gr
The Secret Life of My Secretary

Το The Secret Life of My Secretary είναι μια τηλεοπτική σειρά της Νότιας Κορέας με πρωταγωνιστές τους Kim Young-kwang, Jin Ki-joo, Kim Jae-kyung και Koo Ja-sung. Εκπέμπεται από τις 6 Μαΐου έως τις 25 Ιουνίου 2019 στο SBS.

 Ο διευθυντής τμήματος μιας εταιρίας κινητών μέσων ενημέρωσης γνωρίζει τους φίλους και τους εχθρούς του αφού έχει χάσει την ικανότητά του να αναγνωρίζει πρόσωπα και να συνεργάζεται με τον γραμματέα του για να προσπαθήσει να λύσει το μυστήριο ενώ ερωτεύεται. Kim Young-kwang ως Do Min-ik Jin Ki-joo ως Jung Gal-hee Kim Jae-kyung ως Veronica/Park Ok-sun Koo Ja-sung ως Ki Dae-joo
Δημοψήφισμα της Καρινθίας (1920)

Το δημοψήφισμα της Καρινθίας (γερμανικά: Kärntner Volksabstimmung, σλοβένικα: Koroški plebiscit) διεξήχθη στις 10 Οκτωβρίου 1920 όπου ψήφισαν οι Σλοβενόφωνες περιοχές της αυστριακής Καρινθίας. Όρισε το μεταπολεμικό, οριστικό νότιο σύνορο της Δημοκρατίας της Αυστρίας με το νεοσύστατο Βασίλειο των Σέρβων, Κροατών και Σλοβένων (Γιουγκοσλαβία). Το 1919, ανακοινώθηκε η διεξαγωγή του δημοψηφίσματος μετά την απόφαση ότι η κοιλάδα Μέζα μαζί με τις πόλεις Ντράβογκραντ και Γιεζέρσκο θα περάσουν στο Βασίλειο των Σέρβων, Κροατών και Σλοβένων ενώ η τύχη της υπόλοιπης Καρινθίας θα καθοριστεί με δημοψήφισμα.

 Το αποτέλεσμα του δημοψηφίσματος στις 10 Οκτωβρίου 1920 ήταν 22.025 ψήφοι (59.1% των συνολικών ψήφων) υπέρ της παραμονής στην Αυστρία και 15.279 ψήφοι (40.9% των συνολικών ψήφων) υπέρ της προσάρτησης από το Βασίλειο των Σέρβων, Κροατών και Σλοβένων. Επειδή στην περιοχή που έλαβε χώρα το δημοψήφισμα οι Γερμανοί ήταν μειονότητα, κάθε δεύτερος Σλοβένος ψήφισε υπέρ της παραμονής στην Αυστρία. Ενώ η πλειοψηφία των κατοίκων στα χωριά στις πρόποδες των Καραβάνκων ψήφισαν υπέρ της ένταξης στη Γιουγκοσλαβία, οι κάτοικοι της πυκνοκατοικημένης λεκάνης του Κλάγκενφουρτ ψήφισαν υπέρ της Αυστρίας λόγω των εξελιγμένων πολιτιστικών, κοινωνικών ή οικονομικών σχέσεων με την κεντρική Καρινθία. Αφού οι ψηφοφόροι ψήφισαν υπέρ της Αυστρίας στην κυρίως Σλοβενική ζώνη Α του δημοψηφίσματος, το προγραμματισμένο δημοψήφισμα για την κυρίως γερμανόφωνη ζώνη Β ακυρώθηκε. Οι δυνάμεις της Αντάντ απέρριψαν τις Γιουγκοσλαβικές διαμαρτυρίες. Η περιοχή όπου έλαβε χώρα το δημοψήφισμα πέρασε στην Αυστρία στις 18 Νοεμβρίου 1920 και ονομάστηκε μέρος της κυρίαρχης Αυστριακής Δημοκρατίας στις 22 Νοεμβρίου. Σήμερα η 10η Οκτωβρίου είναι δημόσια αργία της Καρινθίας. Το δημοψήφισμα όρισε το τελικό σύνορο ανάμεσα στην Αυστρία και το Βασίλειο των Σέρβων, Κροατών και Σλοβένων. Τα σύνορα δεν άλλαξαν μετά τον Β΄ Παγκόσμιο Πόλεμο, παρόλο που στους τελευταίους μήνες του πολέμου η Γιουγκοσλαβία κατέλαβε τμήματα της Καρινθίας, συμπεριλαμβανομένης της κρατιδιακής πρωτεύουσας Κλάγκενφουρτ. Το 1991 η Γιουγκοσλαβία άρχισε να διαλύεται και πλέον η περιοχή όπου έλαβε χώρα το δημοψήφισμα γειτνιάζει με τη Σλοβενία.
Υδροβρωμικό οξύ

Το υδροβρωμικό οξύ είναι ισχυρό ανόργανο οξύ που σχηματίζεται από τη διάλυση του υδροβρωμίου στο νερό. Αποδίδεται από τον ίδιο χημικό τύπο με το υδροβρώμιο, HBr και πολλές φορές αυτές οι δύο ουσίες συγχέονται μεταξύ τους. Το υδροβρωμικό οξύ είναι άχρωμο υδατικό διάλυμα που αποστάζει στους 124,3°C σχηματίζοντας αζεοτροπικό μίγμα με το νερό που περιέχει 47,63% w/w HBr. Το υδροβρωμικό οξύ είναι ένα από τα ισχυρότερα γνωστά ανόργανα οξέα, έχει pKa = -9 και είναι ισχυρότερο από το υδροχλωρικό, αλλά όχι τόσο ισχυρό όσο το υδροϊωδικό οξύ.

 Για να παρασκευαστεί το υδροβρωμικό οξύ στο εργαστήριο, συνήθως πρώτα παρασκευάζεται το άνυδρο υδροβρώμιο το οποίο στη συνέχεια διαλύεται στο νερό. Απευθείας, μπορεί να παρασκευαστεί από την αντίδραση Br2, SO2 και νερού. Στη βιομηχανία, το υδροβρωμικό οξύ παρασκευάζεται συνήθως από αντίδραση του βρωμίου με θείο ή φωσφόρο και νερό. Μερικές φορές παρασκευάζεται και ηλεκτρολυτικά. Μπορεί να παρασκευαστεί επίσης από την κατεργασία βρωμιούχων ενώσεων με μη-οξειδωτικά οξέα όπως το φωσφορικό ή το οξικό. Στο εμπόριο διατίθεται σε διαλύματα ποικίλων συγκεντρώσεων και με διάφορες καθαρότητες. Το υδροβρωμικό οξύ χρησιμοποιείται κυρίως για την παρασκευή ανόργανων βρωμιούχων ενώσεων και κυρίως βρωμιούχου ψευδαργύρου (ZnBr2), βρωμιούχου ασβεστίου (CaBr2) και βρωμιούχου νατρίου (NaBr) π.χ. : Zn + 2HBr → ZnBr2 + H2 Είναι χρήσιμο αντιδραστήριο για τη δημιουργία οργανοβρωμιούχων ενώσεων. Ορισμένοι αιθέρες διασπώνται από HBr. Καταλύει επίσης αντιδράσεις αλκυλίωσης και εξορύξεις κάποιων μεταλλευμάτων. Βιομηχανικά σημαντικές οργανικές ενώσεις που παρασκευάζονται από υδροβρωμικό οξύ είναι οι φαινόλες και το βρωμοξικό οξύ.
Μεμβράνη του Ντεσεμέτ

Η μεμβράνη του Ντεσεμέτ (ή μεμβράνη Ντεσεμέτ) είναι η μεμβράνη βάσης που βρίσκεται ανάμεσα στο στρώμα του κερατοειδούς και το ενδοθήλιο του κερατοειδούς χιτώνα. Αποτελείται από διαφορετικά είδη κολλαγόνου (τύπου IV και VIII) από ότι το στρώμα. Το ενδοθηλιακό στρώμα βρίσκεται στο οπίσθιο μέρος του κερατοειδούς χιτώνα. Η μεμβράνη του Ντεσεμέτ, ως μεμβράνη βάσης για το ενδοθηλιακό στρώμα, αποκρύπτεται από τη μονή στρώση φολιδωτών επιθηλιακών κυττάρων που συνθέτουν το ενδοθηλιακό στρώμα του κερατοειδούς χιτώνα.

 Το πάχος του κυμαίνεται από 3 μm κατά τη γέννηση έως 8-10 μm στους ενήλικες.Το ενδοθήλιο του κερατοειδούς είναι μία μονή στρώση φολιδωτών κυττάρων, που καλύπτουν την επιφάνεια του κερατοειδούς που βλέπει στον πρόσθιο θάλαμο. Η σημαντική βλάβη στη μεμβράνη μπορεί να απαιτήσει μεταμόσχευση κερατοειδούς. Η βλάβη που προκαλείται από την κληρονομική κατάσταση, γνωστή ως δυστροφία του Φουχς (qv), - όπου η μεμβράνη του Ντεσεμέτ επιδεινώνεται σταδιακά και ο κερατοειδής χιτώνας πυκνώνει και θολώνει, επειδή η ανταλλαγή θρεπτικών ουσιών/υγρών μεταξύ του κερατοειδούς και του υπολοίπου του ματιού διακόπτεται - μπορεί να αντιστραφεί με χειρουργική επέμβαση. Ο χειρουργός μπορεί να απομακρύνει την κατεστραμμένη μεμβράνη του Ντεσεμέτ και να εισάγει/μεταμοσχεύσει μια νέα μεμβράνη, που συλλέγεται από το μάτι ενός δότη. Στην πορεία, τα περισσότερα από τα φολιδωτά κύτταρα της μεμβράνης του δότη επιβιώνουν, ώστε δραματικά και εμφατικά να αντιστρέψουν την επιδείνωση του κερατοειδούς. Η μεμβράνη του Ντεσεμέτ είναι επίσης ένα μέρος συσσώρευσης χαλκού σε ασθενείς με νόσο του Γουίλσον ή άλλες ασθένειες του ήπατος, με αποτέλεσμα το σχηματισμό δακτυλίων Κάισερ-Φλέισερ. Είναι επίσης γνωστή ως οπίσθιο περιοριστικό ελαστικό στρώμα, οπίσθιο ελαστικό στρώμα και μεμβράνη του Ντεμούρ. Ονομάστηκε από τον Γάλλο ιατρό Ζαν Ντεσεμέτ (1732-1810). Δακτύλιος Κάισερ-Φλέισερ Ραβδώσεις του Χάαμπ Πιέρ Ντεμούρ Διάγραμμα στο dryeyezone.com
Φάντασμα

Στην παραδοσιακή πίστη και φαντασία, ένα φάντασμα ή Γκαμπ είναι η ψυχή ή το πνεύμα ενός πεθαμένου ανθρώπου ή ζώου που μπορούν να εμφανιστούν, σε ορατή μορφή ή άλλη εκδήλωση, στους ζωντανούς. Οι περιγραφές για εμφάνιση των φαντασμάτων ποικίλλουν σε μεγάλο βαθμό, από μια αόρατη παρουσία ή ένα ελάχιστα ορατό ημιδιαφανές σχήμα, σε ρεαλιστικά και ζωντανά οράματα. Η εσκεμμένη προσπάθεια κάποιου να επικοινωνήσει με το πνεύμα ενός αποθανόντος προσώπου είναι γνωστή ως νεκρομαντεία.

 Η συνηθισμένη έννοια του φαντάσματος είναι η υποτιθέμενη εμφάνιση της μορφής αποθανόντος ανθρώπου, άυλης και άπιαστης, ντυμένης με λευκά ή μαύρα ρούχα. Δοξασίες για φαντάσματα υπάρχουν σε αρκετούς λαούς της Γης και έχουν δημιουργηθεί πολλοί διαφορετικοί θρύλοι, παραδόσεις και παραμύθια με διάφορες μορφές σύμφωνα με τις εποχές και την επιστημονική ανάπτυξη των λαών. Ιδιαίτερα οι προλήψεις και δοξασίες για τα φαντάσματα είχαν μεγάλη διάδοση το Μεσαίωνα, καθώς και σε πολλές ευρωπαϊκές χώρες (Αγγλία, Γαλλία, Ισπανία κ.α.) και επίδραση στη δραματογραφία (περίπτωση Άμλετ και Μάκβεθ του Σαίξπηρ) δίνοντας θέματα για σενάρια κινηματογραφικών έργων και τηλεοπτικών σειρών. Από το 1922, περισσότεροι από 28 Επιστημονικοί φορείς και Οργανισμοί, προσφέρουν χρηματικά έπαθλα συνολικής αξίας άνω των 2,6 εκατομμυρίων Δολαρίων σε όποιον προσκομίσει απόδειξη επιβεβαίωσης της υποτιθέμενης ύπαρξης φαντάσματος. Για περισσότερα από 90 χρόνια, κανείς δεν έχει καταφέρει να διεκδικήσει τα έπαθλα. Η Επιστημονική Κοινότητα εικάζει πως οι περιορισμοί της ανθρώπινης αντίληψης καθώς και καθημερινές φυσικές εξηγήσεις μπορούν να απαντήσουν σε πολλές από αυτές τις υποτιθέμενες θεάσεις. Για παράδειγμα, η πίεση του αέρα σε μία οικία μπορεί να κάνει μια πόρτα να κλείσει με δύναμη, τα φώτα από αυτοκίνητα που περνούν μπορούν να ανακλαστούν από το παράθυρο. Η παρειδωλία είναι ψυχολογικό φαινόμενο κατά το οποίο ένα δυσδιάκριτο ή ασαφές εξωτερικό ερέθισμα εκλαμβάνεται εσφαλμένα ως ευκρινές και πλήρως αναγνωρίσιμο, έτσι μπορεί να εξηγηθούν οι υποτιθέμενες θεάσεις φαντασμάτων. howstuffworks superstitions
Γκέρτρουντ Σκόμαγκερς

Η Γκέρτρουντ Ράσμους Σκόμαγκερς (δανικά: Gertrud Rasmus Skomagers) ήταν Δανή η οποία εκτελέστηκε το 1556 ως κατηγορούμενη για μαγγανεία. Η δίκη της οδήγησε σε τροποποίηση του σχετικού με τις δίκες των μαγισσών νόμου στη Δανία.

 Η Γκέρτρουντ Σκόμαγκερς κατηγορήθηκε από τον Χανς Ίπσεν, ενώπιον του τοπικού δικαστηρίου στο Ρούντκεμπινγκ, πως είχε προξενήσει κακό στον ίδιο, καθώς και στην περιουσία του, μέσω της χρήσης μαγείας. Η συγκεκριμένη καταγγελία υποστηρίχθηκε από 16 μάρτυρες και βασίστηκε σε προϋπάρχουσες φημολογίες, σύμφωνα με τις οποίες επρόκειτο για μάγισσα. Η Σκόμαγκερς ουδέποτε έπαυσε να διακηρύσσει την αθωότητά της, ακόμη και κατά τη διάρκεια των βασανιστηρίων που υπέστη. Τελικώς, κηρύχθηκε ένοχη και καταδικάστηκε σε θάνατο στην πυρά. Η Σκόμαγκερς εκτελέστηκε χωρίς ουδέποτε να αποδεχθεί την ενοχή της. Κατά τη διάρκεια του αμέσως επόμενου έτους, ο σύντροφός της κατέθεσε μήνυση ενώπιον του μονάρχη. Καθώς η τελευταία έγινε αποδεκτή, η προηγούμενη δικαστική απόφαση ακυρώθηκε. Ως αποτέλεσμα, οι μάρτυρες κατηγορίας της δίκης καταδικάστηκαν στην καταβολή προστίμου. Στη συνέχεια, η υπόθεση της Γκέρτρουντ Σκόμαγκερς οδήγησε στην υιοθέτηση νέου νόμου, ο οποίος, πλέον, απαγόρευε στους τοπικούς δικαστές να καταδικάζουν σε θάνατο οποιοδήποτε πρόσωπο με την κατηγορία της μαγγανείας, προτού οι σχετικές αποφάσεις τους, προηγουμένως, επικυρωθούν από το Ανώτατο Δικαστήριο.
Οξική φλουπρεδνιδίνη

Η οξική φλουπρεδνιδίνη είναι φαρμακευτική δραστική ουσία, που εμπορικά έχει τις ονομασίες Decoderm, Combi, Finicort, μεταξύ άλλων, και αποτελεί ένα μέτριας ισχύος γλυκοκορτικοειδές που χρησιμοποιείται σε μορφή κρέμας για τη θεραπεία δερματικών φλεγμονών, όπως π.χ. ατοπική δερματίτιδα (έκζεμα) και δερματίτιδα εξ επαφής. Η οξική φλουπρεδνιδίνη ανήκει στην κατηγορία των ισχυρών γλυκοκορτικοστεροιδών. Οι αντιαλλεργικές, αντικνησμώδεις, και αντιφλογιστικές ιδιότητες της, τυπικές των γλυκοκορτικοστεροϊδών, αποδείχθηκαν σε πολλαπλά πειράματα σε ασθενείς.

 Όπως και με τα άλλα κορτικοειδή, η οξική φλουπρεντνιδένη αντενδείκνυται σε δερματικές παθήσεις που προκαλούνται από βακτήρια, μύκητες ή ιούς, συμπεριλαμβανομένης της ακμής, της σύφιλης, της φυματίωσης, καθώς και της ροδόχρου ακμής και σε παιδιά κάτω των δύο ετών. Δεν υπάρχουν επαρκή δεδομένα για να κριθεί η ασφάλεια κατά την εγκυμοσύνη και τη γαλουχία. Οι παρενέργειες είναι σπάνιες και περιλαμβάνουν τυπικές κορτικοειδείς αντιδράσεις, όπως ατροφία δέρματος, ραγάδες και στεροειδές ακμή. Εμφανίζονται κυρίως όταν αντιμετωπίζονται μεγάλες δερματικές περιοχές (περισσότερο από το 10% της επιφάνειας του σώματος), όταν η θεραπεία συνεχίζεται για περισσότερες από δύο έως τέσσερις εβδομάδες, υπό αποφρακτική θεραπεία ή θεραπεία σε πτυχές του δέρματος. Έχουν επίσης περιγραφεί αντιδράσεις υπερευαισθησίας. Σε ορισμένες θεραπείες, ελάχιστη δραστική ουσία φτάνει στην κυκλοφορία του αίματος και τα επίπεδα κορτικοειδών (κορτιζόλη) του ίδιου του σώματος στο αίμα δεν επηρεάζονται. Κάτω από αποφρακτική θεραπεία, τα επίπεδα κορτιζόλης μπορούν να μειωθούν λόγω μιας αντίδρασης ανάδρασης μέσω του άξονα υποθαλάμου-υπόφυσης-επινεφριδίων. Αυτή η αντίδραση ωστόσο δεν είναι κλινικά σημαντική.
Ελληνική απογραφή 1861

Η ελληνική απογραφή του 1861 ήταν η δέκατη πέμπτη επίσημη απογραφή του ελληνικού κράτους από ιδρύσεώς του. Αυτή ήταν και η πρώτη απογραφή κατά την οποία υιοθετήθηκαν μερικώς οι διεθνείς συστάσεις για τη διενέργεια απογραφών όπως αυτές διαμορφώθηκαν στα Διεθνή Στατιστικά συνέδρια των Βρυξελών (1853), του Παρισιού (1855) και της Βιέννης (1857). Ήταν επίσης η πρώτη πλήρης απογραφή, αφού εκτός από δημογραφικά στοιχεία συλλέχθηκαν και στοιχεία για την γεωργία. Η απογραφή δημοσιεύτηκε στην ελληνική και γαλλική γλώσσα, με τον σκοπό της μετάφρασης στα γαλλικά να είναι η γνωστοποίηση των στοιχείων της ελληνικής κοινωνίας στον έξω κόσμο καθώς και η πρόκληση ενδιαφέροντος των Ευρωπαίων διανοουμένων.

 Την εποχή που διενεργήθηκε η απογραφή ίσχυε η διοικητική διαίρεση του 1845, ενώ η στα σύνορα του Ελληνικού Βασιλείου συμπεριλαμβανόταν μόνο η Πελοπόννησος, η Στερεά Ελλάδα, τα νησιά του Αργοσαρωνικού και οι Κυκλάδες. Τρία χρόνια μετά την απογραφή, το 1864, τα Επτάνησα θα παραχωρούνταν στο Βασίλειο της Ελλάδας από το Ηνωμένο Βασίλειο. Η πλειοψηφία του ενεργού πληθυσμού ασχολούνταν, σύμφωνα με την απογραφή του 1861, με την γεωργία, πρωτίστως, και την κτηνοτροφία. Οι Χριστιανοί κάτοικοι στην απογραφή του 1861, συγκροτούν την απόλυτη πλειονότητα με τους ακόλουθους του Ορθόδοξου δόγματος να ανέρχονται στους 1.086.900, τους ακολούθους άλλων δογμάτων στους 9.358 και οι "αλλόθρησκοι" στους 552 κατοίκους. Κατά την απογραφή του 1861 δύο ομάδες αναδείχθηκαν για τον ορισμό της εθνικότητας: Ημεδαποί και Αλλοδαποί. Η αναλογία δε είχε ως εξής: 1 περίπου αλλοδαπός επί 55 ημεδαπών. Συγκεκριμένα οι ημεδαποί αντιστοιχούσαν σε 1.076.907 και οι αλλοδαποί σε 19.992 απογραφόμενους. Τα πλήρη αποτελέσματα της απογραφής του 1861 από το Γραφείο Δημοσίας Οικονομίας - Αρχείο ΕΛΣΤΑΤ.
Ραλφ Γκονσάλβες

Ο Ραλφ Γκονσάλβες (Ralph Everard Gonsalves, 1946-) είναι πολιτικός, πρωθυπουργός του Αγίου Βικεντίου και Γρεναδίνων από τις 29 Μαρτίου 2001. Αρχηγός του Εργατικού Κόμματος Ενότητας (σοσιαλδημοκρατικό), είναι γνωστός και με το ψευδώνυμο «σύντροφος Ραλφ». Επανεξελέγη στις εκλογές του 2005 , του 2010 , του 2015 και του 2020. Άσκησε την προεδρία της Καραϊβικής Κοινότητας από τις 3 Ιουλίου 2020 έως το 2021.

 Γεννήθηκε στις 8 Αυγούστου του 1946. Σπούδασε Πολιτικές επιστήμες στο Πανεπιστήμιο των Μπαρμπάντος και επίσης στο Πανεπιστήμιο του Μάντσεστερ, στην Αγγλία, όπου απέκτησε διδακτορικό τίτλο στη Διοίκηση. Έκανε επίσης νομικές σπουδές στο Gray’s Inn του Λονδίνου. Πέτυχε σαρωτική νίκη στις εκλογές του 2001 και σε αυτές του 2005. Ειδικότερα, το κόμμα του κατέλαβε 12 επί συνόλου 15 εδρών στο Κοινοβούλιο στις εκλογές του Μαρτίου του 2001 και εξασφάλισε τον ίδιο αριθμό εδρών και σε εκείνες του 2005. Το 2008 αρνήθηκε τις εναντίον του καταγγελίες για το βιασμό μιας 36χρονης αστυνομικού που υπηρετούσε ως φρουρός στην οικία του. Ο Γκονσάλβες αθωώθηκε για την υπόθεση στις 4 Φεβρουαρίου του 2008. Η Αντιπολίτευση καταδίκασε το διορισμό του 35χρονου γιου του, Καμίλο, στο αξίωμα του πρεσβευτή της χώρας στα Ηνωμένα Έθνη. Ο Γκονσάλβες κέρδισε για 3η συνεχή φορά τις εκλογές, στις 13 Δεκεμβρίου 2010. Το Εργατικό Κόμμα της Ενότητας κέρδισε 8 έδρες στο Κοινοβούλιο, επί συνόλου 15. Το Νέο Δημοκρατικό Κόμμα της αντιπολίτευσης πήρε περισσότερες έδρες (7) σε σχέση με τις εκλογές του 2005.Έπειτα από τη διεξαγωγή των εκλογών του Δεκεμβρίου του 2015, το Εργατικό Κόμμα Ενότητας (ULP) κέρδισε μία ακόμη νίκη και ο Γκονσάλβες κέρδισε την 4η συνεχή πρωθυπουργική θητεία.Ο Γκονσάλβες κέρδισε και άλλη θητεία-ρεκόρ, μετά τη νέα νίκη του στις εκλογές του 2020. Ορκίστηκε για 5η θητεία στην πρωθυπουργία στις 7 Νοεμβρίου 2020. The spectre of imperialism: the case of the Caribbean (Πανεπιστήμιο Δυτικών Ινδιών, 128 σελίδες, 1976) The non-capitalist path of development: Africa and the Caribbean (εκδ. One Caribbean , 1981) History and the future: a Caribbean perspective (169 σελίδες, 1994) Notes on some basic ideas in Marxism-Leninism (Πανεπιστήμιο Δυτικών Ινδιών, 56 σελίδες)
Politique étrangère

Η επιθεώρηση Politique étrangère ( Εξωτερική Πολιτική ) είναι το πιο παλιό γαλλικό περιοδικό αφιερωμένο στη μελέτη των Διεθνών Σχέσεων. Δημιουργήθηκε από το Κέντρο Σπουδών Εξωτερικής Πολιτικής το 1936 και επανακυκλοφόρησε από το Γαλλικό Ινστιτούτο Διεθνών Σχέσεων (Institut français des relations internationales, Ifri) κατά την ίδρυσή του, το 1979. Ανοιχτό σε θέματα παγκοσμίου ενδιαφέροντος, αποτελεί το πρώτο διακινητή γαλλικών αναλύσεων που απευθύνονται στο εξωτερικό. Η επιθεώρηση αφιερώνει μεγάλο μέρος της στις σύγχρονες γαλλικές και ξένες δημοσιεύσεις με αντικείμενο τις διεθνείς σχέσεις. Μεταξύ των συγγραφέων, των οποίων άρθρα δημοσιεύθηκαν στο Politique étrangère, περιλαμβάνονται οι Ρεϊμόν Αρόν (Raymond Aron), Αντρέ Μπωφρ (André Beaufre), Ζακ Μπερκ (Jacques Berque), Χένρυ Κίσινγκερ, Κλοντ Λεβί-Στρος, Λουί Μασινιόν (Louis Massignon) και Ζαν-Πωλ Σαρτρ(Jean-Paul Sartre).

 Διευθυντής Σύνταξης : Thierry de MontbrialΑρχισυντάκτης : Dominique DavidΑναπληρωτής Αρχισυντάκτης : Marc HeckerΣυντακτική Επιτροπή : Denis Bauchard, Bernard Cazes, Étienne de Durand, Thomas Gomart, Jolyon Howorth, Ethan Kapstein, Jean Klein, Jacques Mistral, Khadija Mohsen-Finan, Dominique Moïsi, Philippe Moreau Defarges, Éliane Mossé, Françoise Nicolas, Valérie Niquet, Hans StarkΕπιστημονική Επιτροπή : Thierry de Montbrial, Hélène Carrère d’Encausse, Jean-Claude Casanova, Dominique Chevallier, Gérard Conac, Jean-Luc Domenach, Jean-Marie Guéhenno, François Heisbourg, Jacques Lesourne, Jean-Pierre Rioux, Pierre Rosanvallon, Olivier Roy, Jacques Rupnik, Georges-Henri Soutou, Maurice Vaïsse, Alain Vernay Politique étrangère - παρουσίαση της επιθεώρησης στην ιστοσελίδα του Ινστιτούτου Politique étrangère Αρχειοθετήθηκε 2022-05-02 στο Wayback Machine. - το επίσημο μπλογκ της επιθεώρησης Politique étrangère παρουσίαση μέσω της πύλης Cairn.info Politique étrangère παρουσίαση μέσω της πύλης Persée.fr
Λίμνη Μπόρκολατς

Η Μπόρκολατς (σερβικά : Борковац) είναι τεχνητή λίμνη της κεντρικής Σερβίας στην περιφέρεια της Σίρμιας. Απέχει 2 χλμ. από την πόλη Ρούμα, 20 χλμ. από την Σρέμκα Μιτροβίτσα, 40 χλμ. από το Νόβι Σαντ και 60 χλμ. από το Βελιγράδι. Δημιουργήθηκε το 1972 με φράγμα στον ποταμό Μπόρκολατς και η πλήρωση της δεξαμενής με νερό κράτησε για τα επόμενα τρία χρόνια.

 Η λίμνη εκτείνεται από βορρά προς νότο σε μια απόσταση 2 χιλιομέτρων. Το φράγμα βρίσκεται στο νότιο τμήμα της, με μήκος 209 μέτρα και ύψος 11 μέτρα. Το μεγαλύτερο πλάτος της λίμνης είναι στο κεντρικό τμήμα και είναι 320 μέτρα, το μέγιστο βάθος της είναι 5 μέτρα. Κατά τη διάρκεια του μέσου όρου της στάθμης των υδάτων το παράκτιο μήκος της δεξαμενής είναι 4400 τ.μ. και η επιφάνεια του νερού είναι 360 000 τ.μ.. Το καλοκαίρι η θερμοκρασία του νερού στη λίμνη φτάνει στους 29 ° C, ένα διαφανές μέχρι το ενάμιση μέτρο. Το νερό της λίμνης χρησιμοποιείται για υδροδότηση της περιοχής. Η λίμνη είναι πλούσια σε ψάρια, υπάρχουν γατόψαρα, πέρκα, κυπρίνος, λευκόψαρα, χορτοφάγοι κυπρίνοι και ασημοκυπρίνοι. Мала енциклопедија Просвета, Треће издање (1985); Београд: „Просвета“; ISBN 86-07-00001-2, στα σερβικά Јован Ђ. Марковић (1990): Енциклопедијски географски лексикон Југославије Сарајево: „Свјетлост“; ISBN 86-01-02651-6, στα σερβικά
Ζαννίνο

Ο Ζαννίνο, κατά κόσμον Γιάννης Παπαδόπουλος του Θεόφιλου, (Γαλατάς Κωνσταντινούπολης, 21 Αυγούστου 1923 - Αθήνα, 27 Μαΐου 1995) ήταν Έλληνας ηθοποιός του θεάτρου και του κινηματογράφου, διακρινόμενος σε δεύτερους ρόλους.

 Ήταν γιος του Θεόφιλου Παπαδόπουλου και της Σοφίας και κατά τα χρόνια του ξεριζωμού ήλθε με τους γονείς του στην Ελλάδα και εγκαταστάθηκε στη Δραπετσώνα στον Πειραιά. Από το 1937 που πέθανε ο πατέρας του, ο μικρός αλλά εύσωμος Γιάννης προσπαθεί να βρει δουλειά και να φροντίσει τη μητέρα του. Την περίοδο εκείνη προσλήφθηκε ως χορευτής στα μπαλέτα Ραμασόφ που έδιναν παραστάσεις σε διάφορα κέντρα «καφέ-σαντάν» της εποχής. Σε μία από εκείνες τις παραστάσεις στη Μάνδρα του Αττίκ, στις αρχές της δεκαετίας του 1940, όταν ο ίδιος ο Αττίκ τον ρώτησε πως τον λένε, απάντησε Γιάννης, η διευθύντρια όμως του μπαλέτου Σοφία Ραμαζώφ τον αποκαλούσε Νίνο και τότε ο Αττίκ είπε «Τι Γιάννης και αηδίες. Γιάννης δηλαδή Ζαν, Ζαν και Νίνο ίσον Ζαννίνο. Έτσι θα σε παρουσιάσω». Από τότε έμεινε το καλλιτεχνικό αυτό ψευδώνυμο τόσο για τον ίδιο όσο και για τη μετέπειτα γυναίκα του και την κόρη του. Η καλλιτεχνική καριέρα του Ζαννίνο υπήρξε λαμπρή τόσο στον ελληνικό κινηματογράφο, ακόμη και στον αμερικάνικο, έχοντας συμμετοχή στην ταινία Το εξπρές του μεσονυχτίου, όσο και στο θέατρο, ακόμη και στην τηλεόραση. Ο Ζαννίνο ήταν αυτός που ανέδειξε στο θέατρο τον Χάρρυ Κλυνν (κατά κόσμον Βασίλη Τριανταφυλλίδη). Το 1951 γεννήθηκε η κόρη του, Σόφη Ζανίνου, η οποία κράτησε το καλλιτεχνικό όνομα του πατέρα της σαν επώνυμο και ασχολήθηκε κι αυτή με την ηθοποιία. Κηδεύτηκε στο νεκροταφείο της Κηφισιάς Αττικής. Ζαννίνο (Αρχείο ντοκιμαντέρ της ΕΡΤ)
The Cry of Love

The Cry of Love είναι ο τίτλος του στούντιο άλμπουμ του Τζίμι Χέντριξ που περιέχει ηχογραφήσεις που πραγματοποίησε από το 1968 μέχρι λίγο πριν τον θάνατο του. Ο δίσκος κυκλοφόρησε σε μορφή δίσκου βινυλίου τον Φεβρουάριο του 1971 μέσω της δισκογραφικής εταιρείας "Reprise Records". Το μεγαλύτερο μέρος των ηχογραφήσεων πραγματοποιήθηκε στα "Electric Lady Studios" της Νέας Υόρκης το 1970, με τον Χέντριξ στην κιθάρα και τα φωνητικά, τον Μπίλι Κοξ στο μπάσο και τον Μιτς Μίτσελ στα τύμπανα. Ο δίσκος περιλαμβάνει μερικές από τις τελευταίες ηχογραφήσεις που έκανε σε στούντιο ο Χέντριξ πριν τον θάνατο του. Την παραγωγή του άλμπουμ ανέλαβε ο Έντι Κρέιμερ μαζί με τον Μιτς Μίτσελ, ενώ τα πέντε από τα δέκα κομμάτια του δίσκου είχαν ήδη μιξαριστεί από τον ίδιο τον Τζίμι Χέντριξ. Το "The Cry of Love" ανέβηκε στην δεύτερη θέση των βρετανικών τσαρτ και την τρίτη θέση του Billboard στις Ηνωμένες Πολιτείες, όπου βραβεύθηκε ως πλατινένιο.

 1. Freedom (Hendrix) - 3:242. Drifting (Hendrix) - 3:463. Ezy Ryder (Hendrix) - 4:094. Night Bird Flying (Hendrix) - 3:505. My Friend (Hendrix) - 4:406. Straight Ahead (Hendrix) - 4:427. Astro Man (Hendrix) - 3:378. Angel (Hendrix) - 4:259. In From the Storm (Hendrix) - 3:4210. Belly Button Window (Hendrix) - 3:34 The Cry of Love (άλμπουμ) Ηνωμένες Πολιτείες (RIAA Certification): Πλατινένιος Οι μουσικοί οι οποίοι ηχογράφησαν το "The Cry of Love" είναι οι εξής: Τζίμι Χέντριξ - κιθάρα, φωνητικά, πιάνο Μπίλι Κοξ - μπάσο Νόελ Ρέντινγκ - μπάσο στο "My Friend" Μιτς Μίτσελ - τύμπανα Μπάντι Μάιλς - τύμπανα στο "Ezy Ryder" Τζούμα Σουλτάν - κρουστά στα "Freedom", "Night Bird Flying" και "Astro Man" Γκεστ συμμετοχέςThe Ghetto Fighters - φωνητικά στο "Freedom" Μπάζι Λίνχαρτ - Βιμπράφωνο στο "Drifting" Μπίλι Άρμστρονγκ - κρουστά στο "Ezy Ryder" Στιβ Γουίνγουντ - φωνητικά στο "Ezy Ryder" Κρις Γουντ - φωνητικά στο "Ezy Ryder" Κένι Πάιν - δωδεκάχορδη κιθάρα στο "My Friend" Τζίμι Μέις - τύμπανα στο "My Friend" Στίβεν Στιλς - πιάνο στο "My Friend" Πολ Καρούζο - φυσαρμόνικα στο "My Friend" Εμερέτα Μαρκς - φωνητικά στο "My Friend" The Cry of Love - Jimi Hendrix | Songs, Reviews, Credits, Awards | AllMusic The Cry Of Love - Rolling Stone Αρχειοθετήθηκε 2016-11-04 στο Wayback Machine. The Cry of Love: The Jimi Hendrix Experience